Пэунэж Залинэ и текIуэныгъэ
Анэдэлъхубзэр езыгъэджхэм я зэфIэкIыр щагъэлъагъуэ Урысейпсо мастер-класс иджыблагъэ щекIуэкIащ ди къэралым и къалащхьэ Москва. А зэIущIэр къызэрагъэпэщащ икIи ирагъэкIуэкIащ УФ-м Егъэджэныгъэмрэ щIэныгъэмкIэ и министерствэмрэ щIэныгъэм зегъэужьынымкIэ абы и федеральнэ IуэхущIапIэм Лъэпкъ щIэныгъэ IуэхухэмкIэ и институтымрэ.
Бахъсэн район администрацэм и пресс-IэнатIэм и лэжьакIуэ Чылар Аринэ хъыбар къызэрыдигъэщIамкIэ, ди республикэм къыбгъэдэкIыу а къэралпсо зэхьэзэхуэм хэтащ Къубэ-Тэбэ къуажэм дэт курыт школ №1-м адыгэбзэмрэ литературэмрэ щезыгъэдж Пэунэж Залинэ. Ар яхэхуащ зэпеуэм хэтыну гукъыдэж зыщIа егъэджакIуи 110-м ящыщу нэхъыфIу къыхаха икIи Москва ирагъэблэгъа цIыху 19-м.
Залинэ къэралпсо зэпеуэм и утыкум щигъэлъэгъуащ «Си лъахэ, си школ, си IэнатIэ» презентацэр. Ар теухуат ди республикэм щыпсэу лъэпкъхэм я щэнхабзэм, хабзэхэм, лъэпкъ зэмылIэужьыгъуэхэм ящыщ цIыхухэм яку дэлъ зэпыщIэныгъэ екIур къэгъэлъэгъуэным, апхуэдэуи ахэр хэкупсэ гъэсэныгъэм и лъабжьэу зэригъэувым. ЕгъэджакIуэм хузэфIэкIащ щылажьэ курыт школми и IэщIагъэми ятеухуа хъыбар хьэлэмэт, видеогъэлъэгъуэныгъи хэту, къызэхуэсахэми къэпщытакIуэ гупми я пащхьэ ирилъхьэн.
УнэтIыныгъэ зыбжанэу зэщхьэщыхауэ екIуэкIа зэпеуэм Пэунэжым япэ увыпIэр къыщихьащ «Бгъэдэлъ педагогикэ Iэзагъ лъагэм папщIэ» Iыхьэм. Бгъэдэлъ IэкIуэлъакIуагъэмрэ къихьа текIуэныгъэхэмрэ щыхьэт техъуэу, Залинэ хуагъэфэщащ УФ-м Егъэджэныгъэмрэ щIэныгъэмкIэ и министерствэмрэ щIэныгъэм зегъэужьынымкIэ абы и федеральнэ IуэхущIапIэм Лъэпкъ щIэныгъэ IуэхухэмкIэ и ин- ститутымрэ къабгъэдэкI щIыхь тхылъыр, апхуэдэуи иратащ Егъэджэныгъэм зегъэужьынымкIэ федеральнэ институтым и сертификатыр, нэгъуэщI саугъэт лъапIэхэри тыгъэ хуащIащ.
Ар Пэунэжым и япэ текIуэныгъэкъым. Фигу къэдгъэкIыжынщи, Залинэ мызэ-мытIэу хэтащ «Си бзэ — си псэ, си дуней» республикэпсо фестивалым, ди щIы-налъэм анэдэлъхубзэмкIэ екIуэкI нэгъуэщI зэхыхьэхэм. Мы гъэм екIуэкIа «Си бзэ — си псэ, си дуней» республикэпсо фестивалым щытекIуари аращ.
ЕгъэджакIуэ Iэзэ Пэунэж Залинэ дохъуэхъу и зэфIэкIым хигъахъуэу, узыншэу куэдрэ и IэщIагъэм ирилэжьэну.
ЖЫЛАСЭ Маритэ.
